হাতি নাচছে, ঘোড়া নাচছে, সোনামণির বিয়ে। রূপকথার মতো শোনালেও আসলে কিন্তু সত্যি সত্যিই সোনামণির বিয়ে হয়ে গেল। অবিরল ভাগীরথীর উচ্ছ্বল বয়ে যাওয়ার বাঁকে, ছোট্ট মফস্‌সল শহর জিয়াগঞ্জে গতকাল রাত থেকেই আলোর রোশনাই, বহু মানুষের ঢল, সানাইয়ের আবহে ধুমধাম করে বিয়ে হয়ে গেল সমুর আদরের বোন সোনামণির। 
সমু অর্থাৎ অরিজিৎ সিংহ আর সোনামণি হল তাঁর আদরের বোন অমৃতা। জিয়াগঞ্জে তাঁদের নিজেদের বাড়িতেই বসেছিল বিয়ের জমকালো আসর। পাত্র জিয়াগঞ্জেরই। পাত্রের নাম নিলয় মজুমদার। পেশায় তিনি সাউন্ড প্রোগ্রামার। বোনের বিয়ের মূল উদ্যোক্তা অরিজিৎ নিজেই। তাই সর্বত্রই তাঁর ত্রুটিহীন নজরদারি। বিয়ে উপলক্ষে আপাতত সব কাজ থেকেই কিছুদিনের ছুটি নিয়েছেন অরিজিৎ। 

বাঁদিকে ্অমৃতা-নিলয়, ডানদিকে অরিজিতের মা অদিতি সিংহ
যদিও অরিজিৎ তাঁর গানের কাজটুকু সেরে জিয়াগঞ্জেই ফিরে আসেন বার বার। পঞ্জাবি ও বাঙালি, দুই মতেই সম্পন্ন হল বিয়ের অনুষ্ঠান। গতকাল রাতে বাঙালি মতে বিয়ে হয়। আজ সকালে গুরুদ্বারে সম্পন্ন হল পঞ্জাবি মতে বিয়ে। জিয়াগঞ্জকে বলা যায় ইতিহাসের শহর। বহু বছর ধরেই এখানে পঞ্জাবি, গুজরাতি, মারওয়াড়ি ও জৈন সম্প্রদায়ের বাস। 

বিয়ের মেনু
অরিজিতের পরিবারও দীর্ঘদিন ধরে এখানে রয়েছে। তাঁর বাবা পঞ্জাবি হলেও মা কিন্তু বাঙালি। মা ও দিদিমা, দু’জনেই দক্ষ গায়িকা। অমৃতাও এখন দাদার মতো সঙ্গীতশিল্পী হওয়ার স্বপ্ন দেখে। তার তোড়জোড়ও চলছে পুরোদমে। পড়াশোনা ও রেওয়াজ— এই দুই নিয়েই অমৃতার এগিয়ে চলা। অমৃতা এখন দাদার সঙ্গেই বিভিন্ন অনুষ্ঠানে পারফর্ম করছেন। ওয়র্ল্ড ট্যুরে বেরনোর পরিকল্পনাও চলছে।    

অমৃতার বিয়ের কার্ড
অরিজিতের পরিবার এই বিয়ে নিয়ে খুবই উচ্ছ্বসিত কারণ, অরিজিতের বিয়েতে তেমন কিছু করতে পারেননি তাঁরা। কোনওরকমে নিয়মরক্ষা করে অত্যন্ত সাদামাটা ভাবেই বিয়ে হয়েছিল অরিজিতের। তাই অমৃতার বিয়েতে জাঁকজমকের কোনও ত্রুটি রাখেননি অরিজিৎ এবং তাঁর পরিবারের সদস্যরা। গায়ে হলুদ ও অন্যান্য আচার বাড়িতে হলেও বিয়ের মণ্ডপ বসেছিল ভাগীরথীর তীরে একটি অনুষ্ঠান ভবনে। এই বিয়ের এক্সক্লুসিভ ছবি দেখতে ক্লিক করুন নীচের লিঙ্কে
দেখুন অমৃতার বিয়ের এক্সক্লুসিভ অ্যালবাম 
আজ সকালে গুরুদ্বারে প্রথমে পাঠ ও পরে গ্রন্থসাহেবকে পাঁচ পাক প্রদক্ষিণ করে বিয়ে সম্পন্ন হল। তার পরেই বোনকে বিদায় দেওয়ার পালা অরিজিতের। নতুন জীবনে খুব সুখী হোক অমৃতা-নিলয়। এবেলা ওয়েবসাইট টিমের পক্ষ থেকে রইল অনেক অনেক শুভেচ্ছা ও অভিনন্দন।